b"\n_START_ARTICLE_\nTin Man (Zvezdna vrata SG-1)\n_START_PARAGRAPH_\nTin Man je naslov epizode znanstveno-fantasti\xc4\x8dne serije Zvezdna vrata, v kateri O'Neill z ekipo pristane na planetu P3X-989, kjer se ujamejo v elektronsko past in izgubijo zavest. Ko se prebudijo, ugotovijo, da so v podzemnem laboratoriju doma\xc4\x8dina Harlana. Ta enajst tiso\xc4\x8d let star mo\xc5\xbe, v katerem se skriva iskrena prijaznost, jim pove, da jih ni le ozdravil, ampak tudi izbolj\xc5\xa1al._NEWLINE_\xc5\xa0ele, ko se posadka kljub Harlanovemu nasprotovanju vrne na Zemljo, spozna, kaj pomeni njegova beseda\xc2\xa0\xc2\xbbizbolj\xc5\xa1al\xc2\xab. Opazijo, da jih je Harlan spremenil v androide. Kmalu tudi pri\xc4\x8dnejo slabeti, zato prepri\xc4\x8dajo generala Hammonda, da jim dovoli vrnitev na planet. Tam ugotovijo, da je tudi Harlan android, ki je zadnji predstavnik svojega ljudstva, zadol\xc5\xbeen za vzdr\xc5\xbeevanje velike baze. Ko mu pomagajo re\xc5\xa1iti tehni\xc4\x8dne probleme in jih Harlan kljub temu ne \xc5\xbeeli spremeniti nazaj v ljudi, odkrijejo skrivnost - v resnici so dvojniki prave ekipe SG-1, ki jo je Harlan obdr\xc5\xbeal v ujetni\xc5\xa1tvu. Po nekaj zapletih se \xc4\x8dlove\xc5\xa1ka ekipa vrne domov, robotska pa se odlo\xc4\x8di ostati na planetu."